Blind Date

Dad Anita Simeon

Tuaglia alva, glisch temprada. Jau pend vi da ses lefs. N'aud betg ils pleds, sulettamain sia vusch. Per l'emprima giada.

El m'aveva dumandà per sistem da messadi setg: "Ans vulain nus entupar?" Ed jau aveva respundì: "Gea". Temp e lieu betg evident, betg memia nobel, betg memia hip, mainstream.

Pleds eran gia currids blers tranter nus. Emnas a la lunga. Teoreticamain ans eran nus enconuschents. Naginas zonas grischas sin la carta Interrogativa da l'auter.

"Jau, masculin, 35 onns, grond, egls verds, chavels brins, tschertg tai, feminina, tranter 30 e 35, betg memia pitschna, satiglia, sportiva, cun bler umor e pazienza. Vuls ti daventar mes senn da vita? Alura ma da resposta al numer suandant."

Jau aveva respundì, era stada sincera, hai revedì ses maletg d'ina sirena perfetga. Ses chavels brins èn stgars, ils egls bain verds, jau tschertg la traglischur.

EI discurra d'in cuntin, a mai manca il temp da dar resposta. Il spazi tranter "trametter" e "retschaiver".

Atgnamain fissi simpel. Pajar il quint ed ir. Mitta. Chalar avant ch'igl ha entschet.

Dentant è il gieu però daventà serius. Ans manca la ligerezza. Sch'el mo chalass da discurrer. Laschass resunar ils tuns.

Noss pes sa cruschan per cas. Nagin resun, cascada sburflanta.

"Na dis nagut?" – "Jau stoss ir sin tualetta." Jau met mia servietta sin maisa. "Sorry, mo duas minutas."

L'aria frestga fa arder las larmas. Jau reducesch il tempo. Mia detta sgola sur il telefonin. Trametter: "Jau hai gugent tai."